**BĀRIŅTIESAS DARBĪBAS ORGANIZĒŠANA.**

1. **Vispārējās prasības.**

 2021.gada 7. aprīlī beidzās valstī izsludinātā ārkārtējā situācija. Ar 2021.gada 25. marta grozījumiem Covid-19 infekcijas izplatības pārvaldības likums (turpmāk – Likums) papildināts ar 71.pantu, kurā noteikti nosacījumi attālinātā darba organizēšanai, kas vienlīdz attiecināmi gan uz privāto sektoru, gan valsts pārvaldi.Līdz ar to **no** **2021.gada 7.aprīļa darba devējam ir pienākums nodrošināt attālinātā darba iespējas nodarbinātajiem, ja viņu darba specifika to pieļauj.[[1]](#footnote-1)**

Tomēr, ja darba specifikas dēļ nav iespējams darbu veikt attālināti, darba devējam:

* darbam klātienē nodrošināt darbiniekiem individuālos aizsardzības līdzekļus, kas ir nepieciešami darba pienākumu veikšanai (mutes un deguna aizsegus, dezinfekcijas līdzekļus);
* nepieļaut slimu darbinieku atrašanos darba vietā;
* ja darbinieks ziņo par sliktu pašsajūtu, dot iespēju vismaz vienu dienu palikt mājās, lai novērotu veselību;
* regulāri vēdināt telpas un nodrošināt iespēju ievērot roku higiēnu;
* regulāri tīrīt virsmas, kuras aiztiek daudz cilvēku (durvju rokturus, lifta pogas, kafijas automātus, ūdens krānus u.tml.);
* nodrošināt, ka kabinetā vienlaikus atrodas tikai viens nodarbinātais;
* ja kabinets ir liels un tajā uzturas vairāki nodarbinātie, nodrošināt pēc iespējas lielāku attālumu starp nodarbinātajiem, iespēju robežās nodrošinot arī aizsargbarjeru uzstādīšanu;
* ja nav iespējams ievērot iepriekš minētos nosacījumus, izstrādāt darba grafiku, piemēram, nosakot, kuri darbinieki (amatpersonas) nāk strādāt klātienē katru otro dienu;
* rīkot sapulces un tikšanās attālināti;
* ierobežot darbinieku pulcēšanos koplietošanas telpās – virtuvē, garderobē, atpūtas zonās u.c.
* nerīkot kopīgus atpūtas pasākumus.[[2]](#footnote-2)

Institūcijas vadītājam ir jāizvērtē piemērotākais risinājums darba procesu organizēšanai, lai pēc iespējas samazinātu nodarbināto kontaktus.

2020.gada 9.jūnija Ministru kabineta noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – Noteikumi) nosaka, ka ar Covid-19 inficētās konkrētās personas kontaktpersonas nosaka darba devējs darba vietā.[[3]](#footnote-3)

Likuma 2. panta pirmajā daļā noteikts, ja vien citos likumos nav noteikts citādi, valsts institūcijas nodrošina savu darbību, kāda paredzēta normatīvajos aktos, ievērojot šajā likumā minēto, kā arī šādus nosacījumus:

1) iespēju robežās turpina attālināti sniegt pakalpojumus, neierobežojot privātpersonu tiesības un neradot pārmērīgu administratīvo slogu institūcijai;

2) atjauno pakalpojumu saņemšanu klātienē tikai tad, ja tos nav iespējams sniegt attālināti, nodrošinot nodarbināto un pakalpojumu saņēmēju drošību atbilstoši epidemioloģiskās drošības prasībām un rekomendācijām;

3) izsludinātās ārkārtējās situācijas laikā atliktās lietas izskata prioritāri, ja vēlāk ienākusi lieta nav skatāma steidzami.[[4]](#footnote-4)

Ievērojot minēto, bāriņtiesā administratīvo lietu izskatīšana, bāriņtiesas sēžu organizēšana, personu viedokļu noskaidrošana, kā arī citu darbību veikšana ierastajā kārtībā veicama tikai tad, ja to nav iespējams veikt attālināti, vienlaikus ņemot vērā un nodrošinot Noteikumu noteiktās prasības.[[5]](#footnote-5)

Saskaņā ar Noteikumu 2.2.apakšpunktu Noteikumos ietvertais jēdziens publiskais pakalpojums ir saprotams kā valsts un pašvaldības institūciju funkciju un uzdevumu veikšana vai privātpersonu dažādu veidu pakalpojumu sniegšana personām, tai skaitā sociālās palīdzības, sociālo pakalpojumu vai veselības aprūpes jomā.[[6]](#footnote-6)

Tā kā Noteikumu 6.9.apakšpunkts paredz, ka atbilstoši iespējām un darba specifikai veicina attālinātā darba veikšanu, attālinātu saimniecisko vai publisko pakalpojumu sniegšanu un izmantošanu (pieteikšanās pakalpojumam attālināti, biļešu tirdzniecība internetā), aicinām bāriņtiesu izvērtēt, kādas darbības ir iespējams turpināt veikt attālināti, vienlaikus neierobežojot privātpersonu tiesības un neradot pārmērīgu administratīvo slogu institūcijai.[[7]](#footnote-7)

Bāriņtiesa kā pakalpojuma sniedzējs ir atbildīga par pamatprincipu ievērošanu pakalpojuma sniegšanas vai pasākuma organizēšanas vietā.[[8]](#footnote-8)

Fiziskas personas pienākums ir ievērot Noteikumu 5., 6., 7. un 8. punktā minētās prasības, savukārt pasākuma organizatora vai saimnieciskā vai publiskā pakalpojuma sniedzēja pienākums ir nodrošināt, lai personai būtu iespēja tās ievērot.[[9]](#footnote-9)

2021.gada 25.marta grozījumi Likumā noteic, ka pašvaldības policijas, bāriņtiesas un pašvaldības sociālo dienestu darbiniekiem, kā arī to sociālo pakalpojumu sniedzēju darbiniekiem, kuri nodrošina izmitināšanu, aprūpi un uzraudzību, var noteikt tādu virsstundu darba laiku, kas pārsniedz [Darba likumā](https://likumi.lv/ta/id/26019-darba-likums) noteikto maksimālo virsstundu laiku, bet kopā ar normālo darba laiku nepārsniedz 60 stundas nedēļā. Uz šādiem gadījumiem nav attiecināmi [Darba likuma](https://likumi.lv/ta/id/26019-darba-likums) [136.](https://likumi.lv/ta/id/26019-darba-likums#p136) panta ceturtās daļas noteikumi.[[10]](#footnote-10)

Aicinām bāriņtiesas šobrīd neorganizēt klātienes starpinstitūciju sanāksmes, bet nepieciešamības gadījumā organizēt tās attālināti.

* 1. **Informācijas sniegšana apmeklētājiem.**

Bāriņtiesā, labi redzamā vietā, izvieto šādu informāciju par piesardzības pasākumiem[[11]](#footnote-11):

* brīdinājumu, ka attiecīgajā vietā nedrīkst atrasties personas, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes;
* brīdinājumu par divu metru distances ievērošanu, kā arī par citiem distancēšanās nosacījumiem, ja tādi ir noteikti;
* pareizas roku higiēnas un respiratorās higiēnas nosacījumus;
* brīdinājumu par mutes un deguna aizsega lietošanas pienākumu, kā arī norādi par mutes un deguna aizsega pareizu lietošanu (aizsedzot muti un degunu).

 Noteikumu 56.punkts paredz, ja persona pēdējo 14 dienu laikā uzturējusies kādā no Slimību profilakses un kontroles centra (turpmāk – SPKC) tīmekļvietnē publicētajām valstīm, uz kurām ir attiecināmi īpašie piesardzības un ierobežojošie pasākumi, viņa nodrošina pašizolāciju dzīvesvietā vai citā uzturēšanās vietā 10 dienas pēc izbraukšanas no minētās valsts. Personai, pieprasot un saņemot saimniecisku vai publisku pakalpojumu, ir pienākums informēt saimnieciskā vai publiskā pakalpojuma sniedzēju par atrašanos izolācijā, mājas karantīnā vai pašizolācijā. Ņemot vērā, ka valstu saraksts ir mainīgs, situācijā, kad bāriņtiesai paredzēta klātienes tikšanās ar personu, kura atgriezusies no ārvalstīm, bāriņtiesa SPKC tīmekļa vietnē[[12]](#footnote-12) var pārliecināties, vai personai nav pienākums nodrošināt pašizolāciju.

Tomēr Noteikumu 56.1  arī paredz, ja persona var dokumentāri pierādīt, ka ir slimojusi ar Covid-19, ir atveseļojusies un nav infekcioza, ārsts var pieņemt lēmumu, nosakot, ka persona var neievērot šo noteikumu [56.](https://likumi.lv/ta/id/315304#p56) punktā minēto pašizolāciju, un izsniegt vai elektroniski nosūtīt personai veidlapu Nr. 027/u ar šādu ierakstu: "Apliecinu, ka uz (personas vārds, uzvārds) ar 2020. gada ... (datums) nav attiecināmi pašizolācijas nosacījumi".[[13]](#footnote-13)

* 1. **Higiēnas prasību ievērošana.**

Lai nodrošinātu higiēnas prasību ievērošanu, bāriņtiesas telpās veic vismaz šādus piesardzības pasākumus:

* roku higiēnai nodrošina siltu ūdeni, šķidrās ziepes un roku susināšanas līdzekļus vai spirtu saturošus roku dezinfekcijas līdzekļus (kas satur vismaz 70 % etanola);

Līdzekļiem jābūt pieejamiem gan bāriņtiesas darbiniekiem, gan apmeklētājiem – piemēram, administratīvās lietas dalībniekiem, kas ierodas uz bāriņtiesas sēdi, personām, kuras ierodas uz pārrunām bāriņtiesā u.tml..

* samazina kopīgi lietoto virsmu un priekšmetu skaitu (skārienjutīgie ekrāni, datori, tastatūras, peles, papīrs);
* atbilstoši iespējām samazina iekārtu, darba priekšmetu un darba aprīkojuma, tai skaitā rakstāmpiederumu, nodošanu no viena cilvēka citam cilvēkam;

*Piemēram, bāriņtiesas apmeklētājiem dažādu piezīmju veikšanai vai iesnieguma rakstīšanai tiek izmantoti rakstāmpiederumi, kas netiek lietoti darbiniekiem, tie pēc katras lietošanas reizes tiek dezinficēti. Nepieciešamais papīrs tiek izsniegts vajadzīgajā daudzumā (nevis nolikts kaudzē uz galda vairākām dienām vai personām).*

* veic regulāru telpu un virsmu, tai skaitā inventāra un darba aprīkojuma, tīrīšanu un dezinfekciju, īpašu uzmanību pievēršot virsmām un priekšmetiem, ar kuriem cilvēki bieži saskaras (piemēram, durvju rokturi, galdu virsmas, krēslu roku balsti, virsmas tualetēs, krāni);
* veic regulāru saimnieciskā vai publiskā pakalpojuma nodrošināšanai izmantotā transportlīdzekļa salona un kabīnes virsmu dezinfekciju;
* regulāri vēdina telpas. Ja nav iespējams izmantot automātiskās ventilācijas sistēmas, publisko un saimniecisko pakalpojumu sniegšanu un pasākumus plāno ar pārtraukumu ik pēc divām stundām un pārtraukuma laikā nodrošina telpu vēdināšanu vismaz 15 minūtes[[14]](#footnote-14).
	1. **Fiziskās distances ievērošana.**

2020.gada 12.maija Veselības ministrijas ieteikumu Nr.IeNA/8 “Ieteikumi Covid-19 infekcijas profilaksei”[[15]](#footnote-15) 7.1. līdz 7.7.apakšpunktam noteikts skaidrojums par distances nodrošināšanu. Saskaņā ar minētajiem Veselības ministrijas ieteikumiem, visur, kur tas ir iespējams, **ir nodrošināma 2 metru fiziska distance** – gan starp darbinieku un apmeklētāju, gan starp darbiniekiem (piemēram, marķējot uz grīdas vienai personai paredzēto vietu vai platību, izvietojot klientiem paredzētos krēslus attiecīgajā distancē, organizējot apmeklētājus pēc pieraksta un piedāvājot apmeklētājiem uzgaidīt savu rindu ārpus telpām utt.). Ja nav iespējams nodrošināt 2 metru fizisko distanci, ir izveidota barjera starp apmeklētāju un darbinieku (piemēram, izveidota pagaidu stikla vai plastikāta siena, izmantoti plastikāta vizieri darbiniekiem vai izmantotas sejas maskas darbiniekiem un apmeklētājiem). Nepieciešamības gadījumā veidojama cilvēku plūsmas kontrole, lai novērstu drūzmēšanos (piemēram, pie ieejām, izejām, tualetēm utt.). Sniedzot publisku pakalpojumu, iespēju robežās mazināts pakalpojumam veltītais laiks, tajā skaitā neprasot apmeklētajam atrasties pie darbinieka, ja apmeklētāja klātbūtne nav nepieciešama visu pakalpojuma sniegšanas laiku.

**1.4. Personas veselības stāvokļa uzraudzība.**

Lai nodrošinātu personu veselības stāvokļa uzraudzību un nepieciešamības gadījumā apzinātu kontaktpersonas, veic vismaz šādus piesardzības pasākumus[[16]](#footnote-16):

* saimnieciska vai publiska pakalpojuma sniegšanas vai pasākuma norises vietās īsteno īpašus piesardzības pasākumus personām vecumā virs 65 gadiem, personām ar hroniskām slimībām (hroniskas elpošanas ceļu slimības, cukura diabēts, sirds asinsvadu sistēmas slimības, garīga rakstura traucējumi), kā arī personām ar imūndeficītu;
* darba vietā neuzturas personas ar akūtas elpceļu infekcijas slimības pazīmēm vai personas, kam noteikta pašizolācija, mājas karantīna vai izolācija;
* atbilstoši iespējām uzskaita saimniecisko vai publisko pakalpojumu saņēmējus (vārds, uzvārds, kontakttālrunis), lai būtu iespējams apzināt un brīdināt kontaktpersonas Covid-19 infekcijas gadījumā.

 Bāriņtiesā reģistrējama ikviena klātienes konsultācija, starpinstitucionālā tikšanās, profesionāļu sanāksmes dalībnieki u.tml., konsultāciju reģistrēšanas žurnālā iekļaujot tikšanās datumu un laiku, kā arī Noteikumu 8.3.apakšpunktā norādīto informāciju – vārds, uzvārds, kontakttālrunis.

1. **Atsevišķi bāriņtiesas darbības aspekti.**

**2.1. Iedzīvotāju pieņemšana klātienē.**

Saskaņā ar Noteikumu 6.7.apakšpunktu, publisko pakalpojumu atbilstoši iespējām sniedz pēc iepriekšēja pieraksta. [[17]](#footnote-17)

Savukārt Noteikumu 6.10.apakšpunkts paredz, ka, sniedzot saimniecisko vai publisko pakalpojumu, atbilstoši iespējām mazina saimnieciskajam vai publiskajam pakalpojumam veltīto laiku, tai skaitā neprasot personai atrasties darbinieka tuvumā, ja viņa klātbūtne nav nepieciešama visu saimnieciskā vai publiskā pakalpojuma sniegšanas laiku.[[18]](#footnote-18)

*Piemēram, ja pēc konsultācijas saņemšanas persona vēlas uzrakstīt iesniegumu bāriņtiesai, personai tiek nodrošināta iespēja iesniegumu rakstīt telpā, kurā nav darbinieki, vai darbinieki neatrodas tiešā tuvumā.*

Tiek ievērotas higiēnas prasības un sociālā distancēšanās (sk. iepriekš – vispārējās prasības bāriņtiesas darbībai).

**2.2. Iesniegumu un sūdzību saņemšana.**

Likuma 8.panta pirmajā daļā noteikts, ka iesniegumu administratīvā akta izdošanai, iestādes nodoma mainīšanai attiecībā uz tās faktisko rīcību, uzziņas saņemšanai vai iesniegumu par administratīvā akta apstrīdēšanu var iesniegt tikai rakstveidā. Iestāde atsevišķos gadījumos var pieņemt telefonisku iesniegumu par administratīvā akta izdošanu, ja tai ir citas iespējas identificēt iesniedzēju un viņa izteikto prasījumu[[19]](#footnote-19). Iesniegumu administratīvajā procesā var iesniegt elektroniski bez droša elektroniskā paraksta valsts pārvaldes pakalpojumu portālā www.latvija.lv, ja iesniegumu iesniedz un personas identitāti pārbauda, izmantojot tiešsaistes formas, kuras pieejamas šajā portālā[[20]](#footnote-20).

Bāriņtiesa personu lūdz iesniegt parakstītu iesniegumu – vai nu iesūtot to pa pastu, vai nodrošinot iesniegumu rakstīt klātienē bāriņtiesas telpās. Tikai īpašos apstākļos, pamatojot tos sarunas pārskatā, kā arī pastāvot iespējai identificēt iesniedzēju, iesniegums administratīvā akta izdošanai tiek pieņemts telefoniski*.*

Ar 2021.gada 25.marta grozījumiem Likums papildināts ar 47.2 pantu, kurš noteic, ka bāriņtiesas, pamatojoties uz vecāka iesnieguma, ir tiesīgas pieņemt  vienpersonisku lēmumu par bērna aprūpes nodrošināšanu bērnu aprūpes iestādē vai citās telpās, kas pielāgotas bērnu īstermiņa aprūpei, ja vecāks ir saslimis ar Covid-19 un atrodas ārstniecības iestādē un nav iespējams nodrošināt bērna pašizolāciju un aprūpi pie radiniekiem vai citām bērnam tuvām personām. Šo lēmumu bāriņtiesa vienpersoniski izbeidz pēc vecāka atveseļošanās.[[21]](#footnote-21)

**2.3.Bāriņtiesas sēdes.**

Likuma 8.1 panta pirmā daļa nosaka, Bāriņtiesa lietu var izskatīt un lēmumus pieņemt bāriņtiesas sēdē rakstveida procesā (bez personu klātbūtnes), ja iespējams nodrošināt lietas dalībnieku procesuālo tiesību ievērošanu un bāriņtiesa nav atzinusi par nepieciešamu lietu izskatīt mutvārdu procesā. Institūcija (amatpersona) rakstveida procesa būtībai atbilstošā veidā nodrošina procesa dalībniekiem tādu pašu tiesību apjomu kā mutvārdu procesā. Savukārt iepriekš minētā likuma panta otrā daļa nosaka, ja lietu izskata rakstveida procesā (bez personu klātbūtnes) vai bāriņtiesas sēdē, izmantojot videokonferenci, iepazīšanos ar šīs lietas materiāliem nodrošina attālināti. Bāriņtiesa triju darbdienu laikā pēc personas parakstīta attiecīga pieteikuma saņemšanas nosūta uz personas norādīto e-pasta adresi skenētas lietas materiālu kopijas vai informāciju par piekļuvi lietas materiāliem elektroniski (nodrošinot iespēju iepazīties ar lietas materiāliem vai iegūt kopiju) vai nosūta uz personas norādīto adresi lietas materiālu kopijas. Bāriņtiesa var arī noteikt, ka procesuālās darbības, tai skaitā arī bāriņtiesas sēdē veicamās darbības, tiek veiktas, izmantojot videokonferenci un ievērojot Covid-19 infekcijas izplatības dēļ noteiktos ierobežojumus vai epidemioloģisko situāciju valstī.[[22]](#footnote-22)

Ja bāriņtiesa ir kavēta pildīt [Bāriņtiesu likumā](https://likumi.lv/ta/id/139369-barintiesu-likums) noteiktos uzdevumus, izņemot minētā likuma[VII](https://likumi.lv/ta/id/139369-barintiesu-likums#n7)un[VIII nodaļā](https://likumi.lv/ta/id/139369-barintiesu-likums#n8) noteiktās prasības, bāriņtiesa var nodot atsevišķu uzdevumu izpildi citai tuvākajai bāriņtiesai uz noteiktu termiņu un šai citai bāriņtiesai ir pienākums uz noteiktu termiņu pārņemt šos uzdevumus. Pašvaldības par šādu bāriņtiesas uzdevumu izpildi noslēdz līgumu, iekļaujot tajā savstarpējo norēķinu kārtību.[[23]](#footnote-23)

Bāriņtiesas sēžu organizēšanu ierastajā kārtībā veicama tikai tad, ja to nav iespējams veikt attālināti. Tās tiek organizētas atbilstoši normatīvo aktu prasībām, ņemot vērā Noteikumos stingri noteiktās prasības. Administratīvā procesa dalībnieki tiek informēti par aizliegumu bāriņtiesāatrasties personām, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes. Gadījumā, ja administratīvās lietas dalībnieks ietilpst to personu kategorijā, kurām aizliegta klātbūtne bāriņtiesas sēdē (Noteikumu 5.1.apakšpunkts), lietas izskatīšana atliekama līdz apstākļu maiņai (beidzies pašizolācijas termiņš, atcelta mājas karantīna vai izolācija, persona atveseļojusies un tai nav elpceļu infekcijas pazīmju) vai arī, pamatojoties uz parakstītu personas iesniegumu, izskatāma bez administratīvā procesa dalībnieka klātbūtnes. Bāriņtiesas sēde nodrošināma ievērojot visas higiēnas un distancēšanas prasības (sk. iepriekš – vispārējās prasības bāriņtiesas darbībai). Bāriņtiesas sēdes norisē tiek ievērota Noteikumu 7.7.apakšpunkta prasība regulāri vēdināt telpu, t.sk., ja nav iespējams izmantot automātiskās ventilācijas sistēmas, publisko un saimniecisko pakalpojumu sniegšanu un pasākumus plāno ar pārtraukumu ik pēc divām stundām un pārtraukuma laikā nodrošina telpu vēdināšanu vismaz 15 minūtes.

**2.4.Dzīves apstākļu pārbaude.**

 Beidzoties ārkārtējai situācijai, turpmāk ir vērtējama plānoto dzīves apstākļu pārbaudes nepieciešamība. VBTAI aicina vadīties pēc epidemioloģiskās situācijas konkrēti katrā novadā un atkarībā no šiem apstākļiem plānot ikgadējās dzīves apstākļu pārbaudes. Joprojām saglabājas ieteikums dzīves apstākļu pārbaudes veikšanai nenorīkot darbiniekus, kas pieder kādai riska grupai (gados vecāki cilvēki, īpaši virs 60 gadiem, hroniski slimnieki un cilvēki ar novājinātu imunitāti). Dzīves apstākļu pārbaudi nedrīkst veikt darbinieks, kuram ir elpceļu saslimšanas pazīmes (iesnas, klepus, temperatūra, kakla sāpes u.tml.).

 Dzīves apstākļu pārbaudes veicamas, rūpīgi ievērojot higiēnas noteikumus, it īpaši nodrošinot iespēju veikt roku mazgāšanu siltā ūdenī vai lietojot roku dezinfekcijas līdzekli. Apmeklējuma laikā pēc iespējas censties nodrošināt 2 metru distanci, lieki nepieskarties virsmām un priekšmetiem. Tāpat ieteicams telpās neuzturēties ilgāk par 15 minūtēm.

 Gadījumos, kad dzīves apstākļu pārbaude veicama dzīvesvietā, kur kāda no personām ir Covid-19 infekcijas slimnieks, tā kontaktpersona, vai personām ir elpceļu saslimšanas pazīmes, dzīves apstākļu pārbaude veicama pēc ieteikumiem, kas sniegti bāriņtiesām ārkārtējas situācijas laikā un pieejami VBTAI tīmekļa vietnē, sadaļā Speciālistiem – Bāriņtiesas - Metodiskā palīdzība – “Bāriņtiesu darbība ārkārtējās situācijas laikā”.[[24]](#footnote-24)

**2.5. Ārpusģimenes aprūpē esoša bērna saskarsmes nodrošināšana ar vecākiem, citiem radiniekiem un tuvām personām, audžuģimenēm un potenciālajiem adoptētājiem.**

Ārpusģimenes aprūpē esošā bērna saskarsme organizējama arī klātienē, ievērojot Noteikumos ietvertās prasības. Saskarsme klātienē netiek nodrošināta, ja to vēlas personas, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes.

Personai, kura vēlas tikties ar bērnu klātienē, jāievēro ārpusģimenes aprūpes nodrošinātāja prasības – piemēram, ilgstošas sociālās aprūpes un sociālās rehabilitācijas iestādes noteiktās prasības saskarsmes realizēšanai, lai varētu tikt nodrošināta Noteikumu prasību ievērošana.

Audžuģimenes un aizbildņi izvērtē, kādā veidā nodrošināma bērna klātienes saskarsme ar tuviniekiem vai potenciālajiem adoptētājiem, ievērojot higiēnas prasības, kā arī nodrošinot distancēšanās ierobežojumus starp dažādās mājsaimniecībās dzīvojošām personām, ja bērna saskarsme tiek īstenota audžuģimenes vai aizbildņa ģimenē.

Noteikumu 6. punkts noteic, ka publiskās iekštelpās un ārtelpās vienlaikus var pulcēties ne vairāk kā divas personas, neievērojot divu metru fizisku distanci.[[25]](#footnote-25) Noteikumu 6.2.3.apakšpunktā noteikts, ka neievērot divu metru distanci pulcēties var vecāks un viņa nepilngadīgie bērni, ja viņi nedzīvo vienā mājsaimniecībā.[[26]](#footnote-26) Vienlaikus Noteikumu 14.1 punkts noteic, ka ir pieļaujama satikšanās divu mājsaimniecību ietvaros ārtelpās līdz 10 personām, kā arī nepilngadīgu bērnu un vecāku tikšanās, ja bērni un vecāki nav vienas mājsaimniecības locekļi, izņemot gadījumu, ja bērnam, kādam no vecākiem vai vecāku mājsaimniecības locekļiem jāievēro izolācijas, mājas karantīnas vai pašizolācijas prasības.[[27]](#footnote-27)

Ja audžuģimene vai aizbildnis nevēlas vai nespēj nodrošināt bērna klātienes saskarsmi savā dzīves vietā, bāriņtiesa un attiecīgais ārpusģimenes atbalsta centrs sniedz atbalstu saskarsmes realizācijai atbalsta centra vai bāriņtiesas telpās.

Galvenie darbību reglamentējošie normatīvie akti:

2020.gada 10.jūnija Covid-19 infekcijas izplatības pārvaldības likums: <https://likumi.lv/ta/id/315278-covid-19-infekcijas-izplatibas-parvaldibas-likums>

2021.gada 25.marta Grozījumi [Covid-19 infekcijas izplatības pārvaldības likumā](https://likumi.lv/ta/id/315278-covid-19-infekcijas-izplatibas-parvaldibas-likums):<https://likumi.lv/ta/id/321877-grozijumi-covid-19-infekcijas-izplatibas-parvaldibas-likuma>

2020.gada 9.jūnija Ministru kabineta noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai”: <https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai>

2020.gada 6.novembra Ministru kabineta rīkojums Nr.655 “Par ārkārtējās situācijas izsludināšanu” (zaudē spēku 06.04.2021.): <https://likumi.lv/ta/id/318517-par-arkartejas-situacijas-izsludinasanu>

Veselības ministrijas ieteikumi Nr. IeNA/8, Rīgā 2020. gada 12. maijā, Ieteikumi Covid-19 infekcijas profilaksei: <https://likumi.lv/ta/id/314641-ieteikumi-covid-19-infekcijas-profilaksei>

Papildus:

<https://lvportals.lv/skaidrojumi/326589-likuma-paredz-iespeju-saglabat-ierobezojumus-ari-pec-arkartejas-situacijas-beigam-2021>

<https://covid19.gov.lv/atbalsts-sabiedribai/ka-drosi-rikoties/attalinatais-darbs>

<https://www.spkc.gov.lv/lv/rekomendacijas>

1. Covid-19 infekcijas izplatības pārvaldības likums. https://likumi.lv/ta/id/315278 [↑](#footnote-ref-1)
2. https://covid19.gov.lv/atbalsts-sabiedribai/ka-drosi-rikoties/attalinatais-darbs [↑](#footnote-ref-2)
3. Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 46.4. apakšpunkts [↑](#footnote-ref-3)
4. Covid-19 infekcijas izplatības pārvaldības likums. <https://likumi.lv/ta/id/315278> [↑](#footnote-ref-4)
5. Ministru kabineta 2020. gada 9. jūnija noteikumi Nr. 360 "Epidemioloģiskās drošības pasākumi Covid-19 infekcijas izplatības ierobežošanai". https://likumi.lv/ta/id/315304 [↑](#footnote-ref-5)
6. Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 2.2.apakšpunkts [↑](#footnote-ref-6)
7. Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai” 6.9.punkts [↑](#footnote-ref-7)
8. Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 10.2. apakšpunkts [↑](#footnote-ref-8)
9. Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 12.punkts [↑](#footnote-ref-9)
10. Covid-19 infekcijas izplatības pārvaldības likuma 31.1 panta trešā daļa [↑](#footnote-ref-10)
11. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 5.punkts [↑](#footnote-ref-11)
12. https://spkc.gov.lv/lv/tavai-veselibai/aktualitate-par-jauno-koronavi/valstu-saslimstibas-raditaji-a/ [↑](#footnote-ref-12)
13. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 56. un 56.1 punkts [↑](#footnote-ref-13)
14. 2020.gada 9.jūnija Ministru kabineta noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai” 7.1.-7.7.apakšpunkts [↑](#footnote-ref-14)
15. <https://likumi.lv/ta/id/314641-ieteikumi-covid-19-infekcijas-profilaksei> [↑](#footnote-ref-15)
16. 2020.gada 9.jūnija Ministru kabineta noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai” 8.punkts [↑](#footnote-ref-16)
17. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 6.7. apakšpunkts [↑](#footnote-ref-17)
18. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 6.10. apakšpunkts [↑](#footnote-ref-18)
19. Covid-19 infekcijas izplatības pārvaldības likuma 8.panta otrā daļa [↑](#footnote-ref-19)
20. Covid-19 infekcijas izplatības pārvaldības likuma 8.panta trešā daļa [↑](#footnote-ref-20)
21. Covid-19 infekcijas izplatības pārvaldības likuma 47.2 pants [↑](#footnote-ref-21)
22. Covid-19 infekcijas izplatības pārvaldības likuma 8.1 panta otrā, trešā daļa  [↑](#footnote-ref-22)
23. Covid-19 infekcijas izplatības pārvaldības likuma 8.1 panta ceturtā daļa [↑](#footnote-ref-23)
24. <https://www.bti.gov.lv/lv/barintiesu-darbiba-arkartejas-situacijas-laika> [↑](#footnote-ref-24)
25. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 6.2. un 6.2.1. apakšpunkts [↑](#footnote-ref-25)
26. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 6.2.3. apakšpunkts [↑](#footnote-ref-26)
27. 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 14.1 punkts [↑](#footnote-ref-27)